Document ID: 31994R1432

Komisjoni määrus (EÜ) nr 1432/94,
22. juuni 1994,
milles sätestatakse nõukogu määruses (EÜ) nr 774/94 ettenähtud impordikorra üksikasjalikud rakenduseeskirjad sealihasektoris ning sealiha ja teatavate muude põllumajandustoodete teatavate ühenduse tariifikvootide avamine ja haldamine
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. märtsi 1994. aasta määrust (EÜ) nr 774/94, millega avatakse kõrgekvaliteedilise veiseliha, samuti sealiha, linnuliha, nisu ja meslini ning kliide, peprede ja muude jääkproduktide teatavad ühenduse tariifikvoodid ja sätestatakse nende haldamine, [1] eriti selle artiklit 7,
võttes arvesse nõukogu 29. oktoobri 1975. aasta määrust (EMÜ) nr 2759/75 sealihaturu ühise korralduse kohta, [2] viimati muudetud määrusega (EMÜ) nr 1249/89, [3] eriti selle artiklit 22,
ning arvestades, et:
nõukogu määrus (EÜ) nr 774/94 avas alates 1. jaanuarist 1994 teatavate sealihatoodete uued aastased tariifikvoodid; nimetatud kvoodid on kohaldatavad kindlaksmääramata ajavahemikul;
selle korra haldamine peaks põhinema impordilitsentsidel; selleks tuleks sätestada taotluste esitamise üksikasjalikud eeskirjad ning taotlustel ja litsentsidel esitatav kohustuslik teave erandina komisjoni 16. novembri 1988. aasta määruse (EMÜ) nr 3719/88 (millega sätestatakse põllumajandustoodete impordi- ja ekspordilitsentside ning eelkinnitussertifikaatide süsteemi ühised üksikasjalikud rakenduseeskirjad, [4] viimati muudetud määrusega (EÜ) nr 3519/93 [5]) artiklist 8; lisaks tuleks litsentside andmisel sätestada otsustamisaeg, kohaldades vajaduse korral ühtset heakskiiduprotsenti; ettevõtjate huvides on kohane lubada pärast vastuvõtukoefitsiendi kinnitamist sertifikaaditaotlus tagasi võtta;
määrus (EÜ) nr 774/94 sätestab 0 % maksu kinnitamise teatavate sealihatoodete impordiks teatava koguse piires; korrapärase impordi tagamiseks tuleks kõnealune kogus aasta peale ära jagada;
süsteemi õige haldamise tagamiseks tuleks nimetatud süsteemis impordilitsentside tagatiseks kinnitada 30 eküüd 100 kilogrammi kohta; pidades silmas sealihasektoris peituvat spekuleerimisohtu, tuleks sätestada täpsed tingimused, mis reguleerivad ettevõtjate ligipääsu nimetatud süsteemile;
käesolevas määruses sätestatud meetmed on kooskõlas sealihaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Kõikide käesoleva määruse I lisas nimetatud toodete importimisel ühendusse vastavalt määruse (EÜ) nr 774/94 artiklis 2 avatud tariifikvootidele tuleb esitada impordilitsents.
Artikkel 2
I lisas kinnitatud kogus jaotatakse aasta peale järgmiselt:
- 25 % ajavahemikul 1. jaanuarist 31. märtsini,
- 25 % ajavahemikul 1. aprillist 30. juunini,
- 25 % ajavahemikul 1. juulist 30. septembrini,
- 25 % ajavahemikul 1. oktoobrist 31. detsembrini.
Ajavahemikul 1. jaanuarist 30. septembrini 1994 on I lisas kinnitatud kogus 5250 tonni.
Artikkel 3
Artiklis 1 nimetatud impordilitsentse reguleerivad järgmised sätted.
a) Impordilitsentside taotleja peab olema füüsiline või juriidiline isik, kes suudab litsentside esitamise ajal liikmesriikide pädevatele asutustele tõestada, et ta on tegutsenud sealihasektori toodete kaubanduses kolmandate riikidega vähemalt viimased 12 kuud. Jaemüüjad ja toitlustusettevõtjad, kes lõpptarbijatele oma tooteid müüvad, on selle süsteemi kasutajate hulgast välja arvatud.
b) Litsentsitaotlused võib teha toodete kohta, mis on hõlmatud kahe erineva CN-koodiga ja pärinevad ainult ühest riigist. Sel juhul märgitakse lahtrisse 16 kõik CN-koodid ja lahtrisse 15 nende kirjeldused; litsentsitaotlus peab käsitlema vähemalt 20 tonni ja kõige rohkem 10 % artiklis 2 täpsustatud ajavahemikul saadaolevast kogusest.
c) Litsentsitaotluste ja litsentside lahtrisse 8 tuleb kanda päritoluriik. Litsentsid kohustavad importima näidatud riigist.
d) Litsentsitaotluste ja litsentside lahtrisse 20 tehakse üks järgmistest kannetest:
Reglamento (CE) no 1432/94,
Forordning (EF) nr. 1432/94,
Verordnung (EG) Nr. 1432/94,
Κανονισμός (EK) αριθ. 1432/94,
Regulation (EC) No 1432/94,
Règlement (CE) no 1432/94,
Regolamento (CE) n. 1432/94,
Verordening (EG) nr. 1432/94,
Regulamento (CE) no. 1432/94.
e) Litsentside jaotises 24 on üks järgmistest märgetest.
0 % maks on kinnitatud vastavalt:
Reglamento (CE) no 1432/94,
Forordning (EF) nr. 1432/94,
Verordnung (EG) Nr. 1432/94,
Κανονισμός (EK) αριθ. 1432/94,
Regulation (EC) No 1432/94,
Règlement (CE) no 1432/94,
Regolamento (CE) n. 1432/94,
Verordening (EG) nr. 1432/94,
Regulamento (CE) no. 1432/94.
Artikkel 4
1. Litsentsitaotlusi esitatakse üksnes iga artiklis 2 täpsustatud ajavahemiku esimese kümne päeva jooksul.
Ajavahemikuks 1. jaanuarist 30. septembrini 1994 võib litsentsitaotlusi esitada 1994. aasta juuli esimese kümne päeva jooksul.
2. Litsentsitaotlused võetakse vastu ainult juhul, kui taotleja kinnitab kirjalikult, et ta ei ole esitanud ega kavatse esitada samaks ajavahemikuks selles liikmesriigis, kus taotlus esitati, ega üheski teises liikmesriigis muid taotlusi I lisas nimetatud toodetele; kui taotleja esitab I lisas nimetatud toodetele üle ühe taotluse, ei võeta sellelt isikult vastu ühtki taotlust; iga taotleja võib esitada I lisas nimetatud toodete kohta mitu taotlust, kui need tooted pärinevad eri riikidest. Taotlused, iga päritoluriigi kohta üks, peab liikmesriigi pädevale asutusele esitama koos. Neid käsitletakse ühe taotlusena, arvestades artikli 3 punktis b nimetatud maksimummäära ja käesolevat artiklit.
3. Liikmesriigid teatavad komisjonile kolmandal tööpäeval pärast taotluste esitamistähtaja lõppu iga I lisas nimetatud toote kohta esitatud taotlustest. Selline teade sisaldab taotlejate nimekirja ning kooskõlas I lisaga taotletud kogused.
Kõik teated, sealhulgas teated taotluste puudumise kohta, edastatakse nimetatud tööpäeval teleksi või faksi teel, kasutades taotluste puudumisest teatades II lisas toodud vormi ning taotluste olemasolu korral II ja III lisas toodud vormi.
4. Komisjon otsustab võimalikult kiiresti, mil määral saab artiklis 3 nimetatud taotlusi rahuldada.
Kui kogused, millele taotletakse litsentse, ületavad saadaolevad kogused, kinnitab komisjon taotletavatele kogustele ühtse heakskiiduprotsendi. Juhul kui see protsent on alla 5 %, võib komisjon jätta kõik taotlused rahuldamata ja vastav tagatis vabastatakse viivitamata.
Ettevõtja võib oma sertifikaaditaotlused tagasi võtta 10 tööpäeva jooksul pärast ühtse heakskiiduprotsendi avaldamist Euroopa Ühenduste Teatajas, kui selle määra kohaldamine toob kaasa väiksema koguse kinnitamise kui 20 tonni. Vastav tagatis vabastatakse viivitamata.
Komisjon arvutab välja ülejääva koguse, mis liidetakse sama aasta järgmisel ajavahemikul saadaolevale kogusele.
5. Litsentsid antakse võimalikult ruttu pärast komisjoni otsuse tegemist.
6. Antud litsentsid kehtivad kogu ühenduses.
Artikkel 5
Määruse (EMÜ) nr 3719/88 artikli 21 lõike 2 kohaldamiseks kehtivad litsentsid 150 päeva pärast nende tegelikku andmist.
Litsentsid ei kehti pärast andmise aasta 31. detsembrit.
Käesoleva määruse kohaselt antud impordilitsentsid ei ole üleantavad.
Artikkel 6
Kõigi artiklis 1 nimetatud toodete impordilitsentsi taotluste eest antakse tagatist 30 eküüd 100 kilogrammi kohta.
Artikkel 7
Määrust (EMÜ) nr 3719/88 kohaldatakse käesoleva määruse sätteid piiramata.
Olenemata selle määruse artikli 8 lõikest 4, ei tohi vastavalt käesolevale määrusele imporditud kogus ületada impordilitsentsi lahtrites 17 ja 18 näidatud kogust. Litsentsi lahtrisse 19 märgitakse number 0.
Artikkel 8
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. juuni 1994

Labels: 3
17